Filippiinien presidentti Rodrigo Duterte sanoi tukevansa sotilaitaan, jos nämä raiskaavat naisia poikkeustilaa valvoessaan.

Duterte valittiin presidentiksi alkuvuodesta 2016.

Duterte sai ilmeisesti humoristiseksi tarkoitetulla kommentillaan ihmisoikeus- ja naisasiajärjestöt kimppuunsa. Hän esitti kommenttinsa perjantaina Mindanao-saarella, jonne julistettiin poikkeustila viime tiistaina taistelussa Isisiin yhteydessä olevia terroristeja vastaan.

Jos joku sotilaista sattuisi raiskaamaan kolme naista, presidentti ottaisi henkilökohtaisesti vastuun hyökkäyksistä, brittilehti Guardian kertoo.

- Taistelkaa, niin rukoilen puolestanne ja vastaan kaikesta. Jos te kaadutte, minäkin kaadun. Vain minä yksin olen vastuussa.

- Tehkää vain työnne. Minä pidän huolen lopusta. Menen vankilaan puolestanne. Jos raiskaatte, minä myönnän sen.

Human Rights Watch -ihmisoikeusjärjestön Aasian osaston apulaisjohtajan Phelim Kinen mukaan raiskausmyönteiset kommentit vahvistivat ihmisoikeusaktivistein pahimmat pelot siitä, että Duterten hallitus ei vain sulje silmiään mahdollisilta sotilaallisilta väärinkäytöksiltä Mindanaolla, vaan myös rohkaisee niihin.

- Raiskaus ei ole vitsi. Tämä yritys miellyttää armeijaa käyttämällä naisia ruokkimaan miehistä fasistimentaliteettia... rohkaisee armeijaa käyttämään raiskausta sodan välineenä, The Gabriela, Filippiinien naisten puolue sanoi lausunnossaan.

Yhdysvaltain presidentti Donald Trump on kehunut Duterten menestystä huumesodassa ja kutsunut miehen vierailulle Valkoiseen taloon. Duterte ei ole vielä vastannut kutsuun. Viime viikolla Duterte tapasi Moskovassa presidentti Vladimir Putinin.

Isis on valtaamassa alaa Filippiineiltäa. Yksinomaan viime viikolla Mindanaon saarella Marawin kaupungissa kuoli yli sata ihmistä hallituksen ja Isisille myönteisten joukkojen välisissä yhteenotoissa.